Гуауи гуфIэгъуи зэпыщIащ  

Епл1анэ пычыгъуэ

Мыхьэмэт и пащхьэм къит "бланэшкIэр" аргуэру щызэпиплъыхьым, и щхьэм щызэрызехьа гупсысэ хъарпшэрхэр зэуэ илъэтыжри, Хьэнифэ щыIуплъэм хуищIа гурыщIэм щIэрыщIэу зыкъиIэтыжащ. "Хьэуэ,мырщхьэгъусэ зыхуэхъум насып мылъытэр къеуэлIауэ аращ. Насып сиIэмэ, "сыарэзыщ" къызжиIэнщ", жиIащ игукIэ.

—АтIэ, пыIэпIэ симыIэу уи жэуапым сыпоплъэ, дахэ,—къэпсэлъащ Мыхьэмэт макъ щабэкIэ.

—Ди анэми уэ малъхъэ ухуэхъумэ нэхъ къещтэ, сэри сигу урохь. Пщащэр игъащIэкIэ дэсыну къалъхукъым. И зэманым дэкIуэн хуейщ. Лъэпкъыр псэун щхьэкIэ щIэблэ узыншэ къэгъэхъун хуейщ, ауэ…

—Сыт "ауэр"?

—Шапсыгъхэм япхъу дэтхэнэ зыми хуэдэу, сэри сышапсыгъ пщащэщ. СраикIэкъым икIи сраипщэкъым.

—Сэри шапсыгъым сыкъилъхуауэ зызолъытэж.

—Уасэншэу сыдэкIуэмэ, сыт ди шапсыгъ пщащэхэмкъысхужаIэнур? Си щхьэм и уасэр къысIэрыхьэн хуейщ.

—Зыхуэбгъэувыжыр уи щхьэ и уасэщ. Ар уи анэм и пащхьэ ислъхьэну сэ си къалэнщ.

—Уасэ схуигъэувыну ди лъэпкъым цIыхухъу исыжкъым. Ар сэ зэрызгъэувыжымкIэ емыкIу къысхумыщI.

—УсщIкъым. Уэ жыхуэпIэр уи уасэщ.

—АтIэ а уасэр куэд хъукъым. Пащтыхьым топ и кэудщ. Шапсыгъхэм зы топ закъуи яIэкъым. Пащтыхьым и топ къомым щыщ зы бийм къытепхрэ си пщIантIэм къыдэбгъэувэмэ, нэчыхьытхыр къэгъакIуэ. ЕмыкIу сыкъыумыщI, уасэри зэманым ещхьщ.

Пщащэ Iущым зыхуигъэувыжа уасэр Мыхьэмэт игу ирихьащ. Япэрауэ, бийм топ къатрихауэ зэхахмэ, Мыхьэмэт и пщIэр абы нэхъри иIэтынут. ЕтIуанэрауэ, Хьэнифэ зыхуигъэувыжа уасэм и хъыбарыр хэкум псынщIэу щыIунут икIи мылъкуу щыIэм бий топыр пщащэм къызэрыхихам шапсыгъхэр нэхъри игъэшхуэу зэщIиIэтэнут.

—Узахуэщ, дахэ. Куэд дэмыкIыу топыр уи пщIантIэ дэтынщ. Узыншэу ущыт!—жиIэри Мыхьэмэт ежьэжащ.

Мыхьэмэт и дзэм къахыхьэжщ, зы гуп цIыкIу къахишри, Iуэхур зытетыр ягуригъэIуащ. Дзэпщым и гъусэу мыкIуэн гугъу къыхэзыгъэща къахэкIакъым, псоми "уи кIуэдыр ди кIуэдщ, уи псэур ди псэущ", жаIа мыхъумэ.